b"\n_START_ARTICLE_\nHelmuth von Moltke (1800\xe2\x80\x931891)\n_START_SECTION_\nBakgrunn\n_START_PARAGRAPH_\nHan var s\xc3\xb8nn av den danske generall\xc3\xb8ytnant Friedrich Philipp Victor von Moltke og tilh\xc3\xb8rte en av de eldste mecklenburgske uradelsslekter. Familien flyttet i 1805 til Holstein, men ble ruinert da b\xc3\xa5de landeiendommene og boligen i L\xc3\xbcbeck ble plyndret av franske styrker under Napoleonskrigene. Moltke vokste derfor opp i vanskelige k\xc3\xa5r og ble allerede som 11-\xc3\xa5ring sendt p\xc3\xa5 kadettskole i K\xc3\xb8benhavn.\n_START_SECTION_\nMilit\xc3\xa6r karriere\n_START_PARAGRAPH_\nHer fikk han sin f\xc3\xb8rste utdannelse som landkadett og ble dansk offiser i januar 1818. Han tjenestegjorde ved det kongelige hoff i K\xc3\xb8benhavn som sekondl\xc3\xb8ytnant i infanteriet. Han forlot Danmark og tr\xc3\xa5dte inn i det 8. pr\xc3\xb8yssiske infanteriregiment i 1822. Etter utdannelse ved Det pr\xc3\xb8yssiske krigsakademiet 1828-31 arbeidet han med topografiske emner og ble etter forfremmelse til premierl\xc3\xb8ytnant tilknyttet generalstaben. I 1835 reiste han til Det osmanske riket og ble lagt merke til av sultan Mahmud II, som ba ham delta i arbeidet med \xc3\xa5 omorganisere den tyrkiske arm\xc3\xa9en._NEWLINE_Han gjorde flere merkbare endringer, ledet fortifikasjonsarbeider i Bulgaria og ved Dardanellene og fulgte den tyrkiske arm\xc3\xa9en p\xc3\xa5 felttogene mot kurderne (1838) og egypterne (1839)._NEWLINE_Tilbake i Preussen ble han i 1842 major, i 1851 oberst og i 1856 generalmajor. I oktober 1857 ble han generalstabssjef og 1859 generall\xc3\xb8ytnant. Han planla felttoget mot Danmark i 1864, samt krigen mot \xc3\x98sterrike i 1866. Moltke ledet de tyske styrkene under den fransk-pr\xc3\xb8yssiske krig 1870-1871, som f\xc3\xb8rte til opprettelsen av en tysk nasjonalstat. Under krigen ble han opph\xc3\xb8yet i grevestanden og utnevnt til generalfeltmarskalk den 16. juni 1871, da den seierrike arm\xc3\xa9en holdt sitt inntog i Berlin.\n_START_SECTION_\nPolitisk karriere\n_START_PARAGRAPH_\nFra 1867 representerte han det konservative parti i Det nordtyske forbunds riksdag og senere i keiserrikets riksdag. Fra 1881 var han s\xc3\xa5kalt Alterspr\xc3\xa4sident. Fra 1872 var han ogs\xc3\xa5 medlem av Overhuset i Preussen._NEWLINE_I 1888 s\xc3\xb8kte han avskjed som generalstabssjef, og to \xc3\xa5r senere feiret han sin 90-\xc3\xa5rsdag med pomp og prakt.\n_START_SECTION_\nForfatterskap\n_START_PARAGRAPH_\nMoltke supplerte som yngre offiser sine inntekter med oversettelser og forfatterskap. Hans krigsberetninger kan stadig leses som litteratur._NEWLINE_Moltke skrev om milit\xc3\xa6rstrategi under innflytelse av Carl von Clausewitz' verk \xc2\xabVom Kriege\xc2\xbb. Hans oppfattelse var at det er viktig \xc3\xa5 holde flere valgmuligherer \xc3\xa5pne, ettersom bare krigens begynnelse lar seg planlegge. I konsekvens av dette er det de milit\xc3\xa6re lederes oppgave \xc3\xa5 forberede seg grundig p\xc3\xa5 alle mulige hendelsesforl\xc3\xb8p. Hans tanker kan sammenfattes i den kjente setning \xc2\xabIngen plan overlever f\xc3\xb8rste kontakt med fienden\xc2\xbb og den mindre kjente \xc2\xabkrig er et sp\xc3\xb8rsm\xc3\xa5l om hensiktsmessighet\xc2\xbb._NEWLINE_Under ti\xc3\xa5rene n\xc3\xa6rmest etter Clausewitz d\xc3\xb8d 1831 var andre milit\xc3\xa6rteoretiske tenkere som Antoine-Henri Jomini gitt mer oppmerksomhet, og det var ikke minst ved Moltke som Clausewitz' tenkning intok den sentrale stilling i vesterlandets milit\xc3\xa6rteoretiske tenkning som den har hatt siden Moltkes tid. P\xc3\xa5 grunn av Preussens store krigsframganger vakte Moltke og hans prinsipper for krigf\xc3\xb8ring stor interesse b\xc3\xa5de i andre land og under lang tid etter hans d\xc3\xb8d. Selv om Moltke forfattet en del b\xc3\xb8ker og andre skrifter torde imidlertid hans faktiske virksomhet snarere enn hans b\xc3\xb8ker \xc3\xa5 ha v\xc3\xa6rt det som gav inspirasjon til andres milit\xc3\xa6re tenkning. Han anses blant annet for \xc3\xa5 v\xc3\xa6re det moderne milit\xc3\xa6rbyr\xc3\xa5kratiets skaper, gjennom den sentrale rolle som den pr\xc3\xb8yssiske generalstaben og den milit\xc3\xa6re planleggingen fikk i Preussens krig.\n_START_SECTION_\nKuriosum\n_START_PARAGRAPH_\nMoltkebreen p\xc3\xa5 \xc3\xb8stkysten av Spitsbergen p\xc3\xa5 Svalbard er oppkalt etter von Moltke."